Reserwebank vrees die 'Groot K' | Netwerk24
'KSA is tans besig om 'n span bymekaar te sit om die bodproses te hanteer.'
ATP verslap Covid-protokols; Wimbledon speel veilig
Spelers en hul ondersteuningspanne sal toegelaat word om meer vrylik rond te beweeg.
Vroue 'moet stilbly' oor transgender-kwessie
'Wat moet ons doen? Dit is onregverdig, wat moet ons doen?'
Onwelkome soen kos munisipaliteit R3,9 m.
Die howe het geen genade met werkgewers wat nie 'n veilige werkplek skep nie waarsku regskenners.
GEPF dok byna R2 mjd. op vir blink Deloitte-gebou
Staatsamptenare se pensioenfonds gaan byna R2 mjd. opdok in 'n eiendomstransaksie om die spoggerige Deloitte-kantoor in Midrand te bekom.
KYK: Ons speel model en 'toets' lipstiffie virtueel
Hoe koop 'n mens nuwe lipstiffie sonder dat jy die kleur daarvan op jou vel kan toets? Woolworths het dalk die antwoord.
Die veteraan-joernalis en skrywer John Scott praat met Murray La Vita oor sy pelgrimstog waaroor hy pas 'n boek geskryf het, en sê hy meen Nelson Mandela behoort tot 'n heilige verklaar te word.
Die Suid-Afrikaanse danser en choreograaf Mthuthuzeli November bring sy dansstuk Ingoma, waarmee hy die Laurence Olivier-prys in Londen gewen het, binnekort na Kaapstad.
Twee rolprente haal vandag die nasionale kringloop. 'n Romantiese komedie, wat in die Londense kunsbuurt Notting Hill afspeel en 'n riller met Angelina Jolie, wat midde 'n reusebrand in die boomryke Amerikaanse staat Montana afspeel.
Jong pianiste kan weer met hande toor in Atterbury
Jong pianiste landwyd kry die tiende keer kans om hul slag te wys in die Atterbury-klavierkompetisie met 'n totale prysgeld van sowat R120 000. Die kompetisie kon verlede jaar weens die Covid-19-inperking nie plaasvind nie.
Reserwebank vrees die 'Groot K'
Deur Hanlie Stadler 15 April 2021 12:21
Die Reserwebank is bang vir die Groot K – en daarmee word nie kanker bedoel nie.
Die Reserwebank se kantoor in Pretoria.
K-vormige ekonomiese herstel is vir die sentrale bank 'n groot risiko in die lig daarvan dat die primêre sektor van die ekonomie (landbou en mynbou) vinniger herstel van die Covid-19-pandemie as die sekondêre sektor (vervaardiging en konstruksie) of die tersiêre sektor (onder meer dienste, vervoer en handel).
'n K-vormige herstel is wanneer die ekonomie ná 'n resessie oneweredig herstel, met sekere sektore of streke wat aanhou inkrimp terwyl ander skerp groei. Dit beteken die ekonomie word wesentlik verander.
Hoewel 'n K-vormige herstel ook kan dui op strukturele veranderinge wat positief kan wees, soos 'n verskuiwing na nuwe tegnologie, kan dit ongelykheid vererger of kolle van werkloosheid skep wat moeilik is om op te los.
Volgens die Reserwebank se kwartaallikse oorsig oor monetêre beleid, wat op 14 April gepubliseer is, is die spook van K-vormige herstel reeds aan die verrys.
Landbou is nou sterker as wat dit voor die Covid-19-pandemie se aanvang was, "ondersteun deur gunstige reënvaltoestande wat tot rekord-mielie-oeste gelei het".
Mynbou is ook amper terug op vlakke van voor die pandemie, gedryf deur sterk uitvoer en rekordhoë pryse vir hulpbronne soos platinum, palladium en ystererts.
"Die sekondêre sektor moet egter nog ten volle herstel, met konstruksie die verste agter. Herstel in vervaardiging is onder meer getemper deur idiosinkratiese terugslae in die petroleum-subsektor en 'n swak vraag na nie-duursame goedere."
Die tersiêre sektor is ook nog nie terug by 2019-vlakke nie. Vervoer en handel word albei teruggehou omdat toerisme nie herstel nie in die lig van die voortslepende pandemie. Handel sluit hotelle en restaurante in.
Die Reserwebank verwag, soos ekonome in die private sektor, dat die ekonomie as geheel eers weer in 2023 die produksievlakke sal haal van 2019. Onder die teenwinde wat die sentrale bank identifiseer, is beurtkrag.
Die bank verwag nou ekonomiese groei van 3,8% vir die volle 2021, gevolg deur 2,4% in 2022 en 2,5% in 2023. Daar is egter enorme onsekerheid in die voorspelling weens die voortslepende pandemie.
Vertragings met die entstofprogram en strenger inperkings sal groei terughou.
Aan die vraagkant van die ekonomie wys die Reserwebank daarop dat huishoudings se besteding in die tweede helfte van 2020 goed herstel het, deels danksy laer rentekoerse en 'n opgekropte vraag ná die streng inperking.
Krediet wat aan huishoudings verskaf is, het teen Desember die 2019-vlak oorskry, veral danksy 'n rekordgetal huislenings wat in die laaste ses maande van 2020 toegeken is.
Werkverliese en laer stygings in lone en salarisse gaan huishoudelike besteding vanjaar gedemp hou. Volgens Statistieke Suid-Afrika is nagenoeg 1,4 miljoen poste in 2020 afgeskryf.
Aan die positiewe kant herstel die wêreldekonomie vinniger as verwag, selfs ondanks die derde vlaag wat in baie ontwikkelde lande heers.
Die wêreldekonomie het waarskynlik in 2020 teen 3,3% ingekrimp (finale syfers is nog nie uitgereik nie) en die Internasionale Monetêre Fonds verwag groei van 6,5% vir 2021.
"In die algemeen sal sterker wêreldwye uitkomste vinniger herstel in die binnelandse ekonomie ondersteun."
Die Reserwebank raam dat wêreldgroei, en gepaardgaande groei in uitvoer, Suid-Afrika se ekonomie met ongeveer 'n halwe persentasiepunt sal lig.
Die Reserwebank herhaal dat sy projeksiemodel daarop dui dat die rentekoers vanjaar twee keer verhoog kan word. Dis as die bank se verwagtinge oor inflasie realiseer. Die eerste verhoging word in Mei voorspel en die tweede in November.
Die Reserwebank sê inflasie bly goed onder beheer. Dit was in Februarie 2,9%, dus onder die teikenband van 3% tot 6%, maar die sentrale bank verwag dit gaan weens die styging in kospryse wêreldwyd en duurder plaaslike brandstof geleidelik styg.
As inflasie laag bly, sal dit help om rentekoerse in toom te hou.
Die middelpunt van die teikenband, 4,5%, gaan in die tweede kwartaal verbygesteek word, waarna dit weer gaan terugsak.
Die Reserwebank klop homself op die skouer dat hy inflasieverwagtinge sedert 2017 getemper het deur te beklemtoon dat hy mik vir 4,5%. Met die breë band het dit nader en selfs verby 6% beweeg.
Die klem op 4,5% het verwagtinge beter geanker, meen die sentrale bank.
Hy wys egter daarop dat nie almal hul verwagtinge laer anker nie – 'n duidelike stekie na veral vakbonde, wat in loononderhandelinge verhogings van ver bo die inflasiekoers eis.